Kommissionens forordning (EF) nr. 1011/2001

af 23. maj 2001

om gennemførelsesbestemmelser til Rådets forordning (EF) nr. 1255/1999 for så vidt angår EF-støtte til privat oplagring af visse oste i produktionsåret 2001/02

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter(1), senest ændret ved forordning (EF) nr. 1670/2000(2), særlig artikel 10, og

ud fra følgende betragtninger:

(1) Efter artikel 9 i forordning (EF) nr. 1255/1999 kan der ydes støtte til privat oplagring af en række oste, hvis en alvorlig uligevægt på markedet kan fjernes eller mindskes ved oplagring en del af året. Den sæsonbestemte produktion af ostene Emmental, Gruyère, Pecorino Romano, Kefalotyri og Kasseri forværres af den samtidige nedgang i forbruget. Den kraftigt opdelte produktion af disse oste forværrer også følgerne af det sæsonbestemte forbrug. De mængder, der svarer til forskellen mellem produktionen i sommer- og vintermånederne, bør derfor oplagres i en vis periode.

(2) Det bør bestemmes, hvilke typer oste og maksimumsmængder der kan ydes støtte for, og kontrakternes varighed bør fastlægges ud fra de faktiske markedsbehov og mulighederne for at opbevare ostene.

(3) Oplagringskontraktens bestemmelser og de foranstaltninger, der skal sikre identifikation og kontrol af de pågældende oste, bør fastlægges nærmere. Støttebeløbene skal fastsættes under hensyn til oplagringsomkostningerne og den forventede udvikling i markedspriserne.

(4) Der bør fastsættes nærmere bestemmelser om dokumentation, regnskabsføring og hyppighed af og regler for kontrol. Medlemsstaterne bør kunne fastsætte, at kontrahenterne skal bære alle eller en del af kontrolomkostningerne.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

Formål

I denne forordning fastsættes der gennemførelsesbestemmelser til forordning (EF) nr. 1255/1999, for så vidt angår EF-støtte i henhold til artikel 9 til privat oplagring af visse oste (i det følgende benævnt "støtte") i produktionsåret 2001/02.

Artikel 2

Definitioner

I denne forordning forstås ved:

a) "lagerparti": en ostemængde på mindst 2 tons, af samme type og indlagret samme dag på samme lager

b) "dagen for den kontraktlige oplagrings begyndelse": dagen efter indlagringen

c) "sidste dag for kontraktlig oplagring": dagen før udlagringen.

Artikel 3

Støtteberettigede oste

1. Der ydes støtte for lageroste, Pecorino Romano-oste og Kefalotyri- og Kasseri-oste på de i bilaget fastsatte betingelser.

2. Ostene skal være fremstillet i Fællesskabet og opfylde følgende betingelser:

a) De skal med bogstaver, der ikke kan fjernes, bære en angivelse af den virksomhed, som har fremstillet dem, fremstillingsdatoen og -måneden. Oplysningerne kan være angivet som kode.

b) Ved en kvalitetskontrol skal det være fastslået, at de tilbyder tilstrækkelige garantier med hensyn til deres klassifikation i de i bilaget fastsatte kategorier efter modningsperioden.

Artikel 4

Oplagringskontrakt

1. Kontrakter om privat oplagring af oste indgås mellem interventionsorganet i den medlemsstat, på hvis område ostene oplagres, og fysiske og juridiske personer, i det følgende benævnt "kontrahenter".

2. Oplagringskontrakten udformes skriftligt og efter ansøgning herom.

Ansøgningen skal være interventionsorganet i hænde senest 30 dage efter indlagringsdatoen, og den kan kun vedrøre ostepartier, for hvilke indlagringen er afsluttet. Interventionsorganet registrerer, på hvilken dato ansøgningen blev modtaget.

Hvis ansøgningen er interventionsorganet i hænde senest ti dage efter fristens udløb, kan der fortsat indgås en oplagringskontrakt, men støttebeløbet nedsættes med 30 %.

3. Oplagringskontrakten udfærdiges for et eller flere lagerpartier og indeholder bestemmelser om:

a) den mængde ost, som kontrakten omfatter

b) de for kontraktens opfyldelse relevante datoer

c) støttebeløbet

d) identifikation af lagrene.

4. Oplagringskontrakten indgås senest 30 dage efter den dato, hvor ansøgningen om indgåelse af kontrakt registreres.

5. Interventionsorganet udarbejder et sæt oplagringsbetingelser vedrørende kontrolforanstaltningerne, navnlig de i artikel 7 omhandlede foranstaltninger. I oplagringskontrakten henvises der til oplagringsbetingelserne.

Artikel 5

Indlagring og udlagring

1. Indlagrings- og udlagringsperioderne er anført i bilaget.

2. Udlagring foregår i hele lagerpartier.

3. Hvis det efter de første 60 dage af den kontraktlige oplagring viser sig, at ostenes kvalitet er blevet forringet mere, end hvad der normalt kan forventes af oplagringen, kan de kontraherende få tilladelse til én gang pr. lagerparti at udskifte de mangelfulde mængder for egen regning.

Hvis det under oplagringen eller ved udlagringen konstateres, at mængder er mangelfulde, kan der ikke ydes støtte for sådanne mængder. Restmængden af det støtteberettigede parti må desuden ikke være på under 2 tons. Den samme bestemmelse gælder ved udlagring af en del af et parti inden begyndelsen af den udlagringsperiode, der er omhandlet i stk. 1, eller inden udløbet af den minimumsoplagringsfrist, der er omhandlet i artikel 8, stk. 2.

4. I det i stk. 3, første afsnit, omhandlede tilfælde beregnes støtten ud fra, at den første dag af den kontraktlige oplagring er lig med den dato, hvor den kontraktlige oplagring begynder.

Artikel 6

Oplagringsbetingelser

1. Medlemsstaten sørger for, at alle betingelser for retten til udbetaling af støtte overholdes.

2. Kontrahenten, eller på anmodning af eller efter tilladelse fra medlemsstaten den for lageret ansvarlige, holder den nødvendige dokumentation for nedenstående oplysninger om de privat oplagrede produkter til rådighed for det organ, der varetager kontrollen:

a) ejendomsretten på indlagringstidspunktet

b) oprindelse og fremstillingsdato

c) indlagringsdato

d) tilstedeværelse på lageret og lagerets adresse

e) udlagringsdato.

3. Kontrahenten, eller eventuelt den for lageret ansvarlige, fører for hver kontrakt et lagerregnskab, der skal være til rådighed på oplagringsstedet, og som indeholder følgende oplysninger:

a) lagerpartinummer for privat oplagrede produkter

b) indlagrings- og udlagringsdato

c) antal oste og deres vægt, angivet for hvert parti

d) produkternes placering på lageret.

4. De oplagrede produkter skal være lette at identificere og let tilgængelige, og de skal være oplagret efter kontrakt. Oplagrede oste skal være forsynet med et særligt mærke.

Artikel 7

Kontrol

1. Ved indlagringen foretager det ansvarlige organ kontrol for at sikre, at de oplagrede produkter er støtteberettigede, og forhindre, at produkterne udskiftes under den kontraktlige oplagring.

2. Det ansvarlige organ foretager uanmeldt stikprøvekontrol af, om produkterne befinder sig på lageret. Den udvalgte prøve skal være repræsentativ og udgøre mindst 10 % af den samlede kontraktmængde, som der ydes støtte til privat oplagring for.

Kontrollen omfatter foruden den regnskabskontrol, der er omhandlet i artikel 6, stk. 3, fysisk kontrol af vægten og produkternes art og deres identifikation. Den fysiske kontrol skal omfatte mindst 5 % af den mængde, der underkastes uanmeldt kontrol.

3. Ved udløbet af den kontraktlige oplagringsperiode foretager det ansvarlige organ kontrol af, om produkterne befinder sig på lageret. Hvis produkterne forbliver oplagret efter udløbet af den maksimale kontraktlige oplagringsperiode, kan kontrollen foretages, når produkterne udlagres.

Med henblik på den i første afsnit omhandlede kontrol underretter kontrahenten det ansvarlige organ om de pågældende lagerpartier mindst fem arbejdsdage før:

i) udløbet af den kontraktlige oplagringsperiode eller

ii) påbegyndelsen af udlagringen, hvis denne finder sted i eller efter den kontraktlige oplagringsperiode.

Medlemsstaterne kan acceptere en kortere frist end fem arbejdsdage.

4. Der skal udarbejdes en rapport om den kontrol, der foretages i henhold til stk. 1, 2 og 3, og rapporten skal indeholde følgende oplysninger:

a) kontrollens dato

b) dens varighed

c) hvilke kontrolforanstaltninger der er gennemført.

Kontrolrapporten skal underskrives af den for kontrollen ansvarlige medarbejder og medunderskrives af kontrahenten eller eventuelt af den for lageret ansvarlige, og den skal foreligge i betalingsdossieret.

5. Hvis der konstateres uregelmæssigheder, som vedrører 5 % eller mere af den kontrollerede produktmængde, udvides kontrollen til at omfatte et større prøveafsnit, hvis størrelse fastlægges af det ansvarlige organ.

Medlemsstaterne giver Kommissionen meddelelse om sådanne tilfælde inden fire uger.

6. Medlemsstaterne kan fastsætte, at kontroludgifterne helt eller delvis bæres af kontrahenten.

Artikel 8

Oplagringsstøtte

1. Støtten fastsættes til følgende beløb:

a) 75 EUR pr. ton for de faste udgifter

b) 0,35 EUR pr. ton og pr. kontraktlig oplagringsdag for oplagringsudgifterne

c) et beløb pr. ton og pr. kontraktlig oplagringsdag for finansieringsudgifterne svarende til:

i) 0,50 EUR for lageroste

ii) 0,52 EUR for Pecorino Romano-oste

iii) 0,58 EUR for Kefalotyri- og Kasseri-oste.

2. Der ydes ikke støtte, hvis den kontraktlige oplagringsperiode er på under 60 dage. Det maksimale støttebeløb kan ikke overstige et beløb, der svarer til en kontraktlig oplagringsperiode på 180 dage.

Hvis kontrahenten ikke overholder fristen i artikel 7, stk. 3, andet og tredje afsnit, nedsættes støtten med 15 %, og den udbetales kun for den periode, for hvilken kontrahenten fører et for det ansvarlige organ tilfredsstillende bevis for, at ostene er forblevet under kontraktlig oplagring.

3. Støtten udbetales på kontrahentens anmodning efter udløbet af den kontraktlige oplagringsperiode senest 120 dage efter modtagelsen af anmodningen, hvis den i artikel 7, stk. 3, omhandlede kontrol er foretaget, og betingelserne for udbetaling af støtte er opfyldt.

Er der iværksat en administrativ undersøgelse af retten til støtte, udbetales støtten dog først, når retten til støtte er er blevet anerkendt.

Artikel 9

Meddelelser

Medlemsstaterne meddeler senest den 15. januar 2002 Kommissionen, hvilke mængder der er indgået oplagringskontrakter for.

Artikel 10

Ikrafttrædelse

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. maj 2001.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 48.

(2) EFT L 193 af 29.7.2000, s. 10.

BILAG

>TABELPOSITION>